दीप

दीप भा टापू (Island; हिंदी आ संस्कृत: द्वीप) महादीप से छोटहन साइज के जमीनी हिस्सा टुकड़ा होल जेवन चारो ओर से पानी से घेराइल होखे। समुंद्र में पानी से घेराइल जमीन के दीप भा टापू कहल जाला। दीपन के उनहन के उत्पत्ती के आधार पर कई किसिम में बाँटल जाला। महादीपीय दीप ओह दीपन के कहल जाला, जे प्लेट टैक्टॉनिक्स के कारण कवनो महादीप (कंटीनेंट) से अलग होके बनल बाड़ें। जबकि महासागरीय दीप अइसन दीप हउवें, जे कबो कवनो महादीप के हिस्सा ना रहल हवें। महासागरीय दीप ज्वालामुखी गतिविधि से बन सके लें आ बाद में चल के कोरल रीफ (मूँगा के चट्टान) के बिकास से ई एटॉल के रूप ले सके लें। समुंद्र तट पर तलछट के जमाव से दीप बन सके ला, जवना के बैरियर आइलैंड कहल जाला। नदी आ झील में भी अगर कौनों अइसन रचना होखे तब ओहू के दीपे कहल जाला। भोजपुरी क्षेत्र में नदी के बीच अइसन टापू सभ के दिया चाहे दियारा कहल जाला; हालाँकि, ई शब्द नदी के तीरे निचली कछारो वाली जमीन खातिर इस्तेमाल होला। आर्टिफिशियल दीप ऊ दीप हउवें, जे मनुष्य द्वारा बनावल जालें। एहमें लैगून के भीतर बनावल गइल छोट-छोट चट्टानी दीप से ले के, बिकास कार्य खातिर समुद्र भा झील के हिस्सा माटी-बालू भर के तइयार कइल गइल बड़हन साइज के लैंड रिक्लेमेशन परियोजना तक शामिल बाड़ी स। दीप अनेक प्रकार के पेड़-पौधा आ जिया-जंतु के निवास होलें। महासागरीय दीपन के चारों ओर समुंद्र होखे के कारण नया प्रजातियन के उहाँ पहुँचे में प्राकृतिक बाधा रहेला। एहसे जवन प्रजाति दीप तक पहुँच जालीं, ऊ बाकी दुनिया से अलग रहके अपनहीं ढंग से बिकसित होखे लागे लीं। महाद्वीपीय दीपन पर ओह महाद्वीप के पेड़-पौधा आ जीव-जंतु पावल जालें, जवना महादीप से ऊ अलग भइल रहलें। अगर महाद्वीपीय दीप बहुत पहिले महाद्वीप से अलग भइल होखे, त नेचुरल सिलेक्शन के कारण ओह दीप के जीव-जंतु आ वनस्पति समय के साथ मुख्य भूमि (मेन महादीप) पर पावल जाए वाला प्रजातियन से काफी अलग किसिम के बिकसित हो सके लीं। मनुष्य कम से कम हजारन साल से दीपन पर रहत आ एक दीप से दुसरे दीप तक जतरा करत आइल बा। इतिहासी जुग में कुछ दीपन पर लोग थलसेतु (लैंड ब्रिज) के जरिये चहुँपल, कुछ महादीपन से अलग भइला के बाद आबाद भइलें, जबकि कई दीपन तक लोग नाइ से पहुँच के बसल। धरती के बहुत उत्तर भा दक्खिन (ध्रुव वाला इलाका सभ में) के कुछ दीपन के मौसमी बर्फ भा हिमनद के बर्फ मुख्य भूमि से जोड़ देले आ ई पुल के काम कइले होखिहें। आज दुनियाँ में मनुष्य के लगभग 10% आबादी दीपन पर रह रहल बाटे। प्राकृतिक सुंदरता, अलगाव आ अनोखा संस्कृति के चलते दीप पर्यटक लोगन के बहुते पसंदीदा पर्यटन स्थल भी हउवें।